**Instruccions de la Secretaria Autonòmica d’Educació i Formació Professional per les quals es fixen els criteris generals per a la modificació de la composició per unitats, llocs de treball docent i altres característiques, en centres de titularitat de la Generalitat que imparteixen educació infantil (2n cicle), educació primària i educació especial i per a la proposta de modificació del nombre d’unitats concertades en centres privats concertats, per al curs 2023-2024.**

La Llei Orgànica 2/2006, de 3 de maig, d’Educació, en l’article 108.4 estableix que la prestació del servei públic d'educació es realitzarà a través dels centres públics i privats concertats i en l’article 109.2 indica que les Administracions educatives programaran l'oferta educativa dels ensenyaments que es declaren gratuïts, tenint en compte la programació general de l’ensenyament, les consignacions pressupostàries existents i el principi d'economia i eficiència en l’ús dels recursos públics i, com a garantia de la qualitat de l'ensenyament, una adequada i equilibrada escolarització dels alumnes i les alumnes amb necessitat específica de suport educatiu, prenent en consideració l'oferta existent de centres públics i privats concertats i la demanda social, i garantiran l'existència de places suficients.

La normativa bàsica, vigent i aplicable per a determinar o constituir unitats en els centres educatius on s’imparteixen ensenyaments obligatoris, està fixada en l’article 157 de la Llei Orgànica 2/2006, de 3 de maig, d'Educació. D'altra banda, pel que fa a l'educació infantil (2n cicle) és aplicable el que determina el Reial Decret 132/2010, de 12 de febrer, pel qual s'estableixen els requisits mínims dels centres que impartisquen els ensenyaments del segon cicle de l’educació infantil, l’educació primària i l'educació secundària (BOE 12.03.2010). Així mateix, s’hi inclou l’oferta d’unitats del nivell educatiu de 2 a 3 anys en determinades escoles infantils de 2n cicle i en col·legis d’educació infantil i primària de titularitat de la Generalitat, d’acord amb el punt 2 de la disposició addicional segona de l'Ordre 21/2019, de 30 d’abril, de la Conselleria d’Educació, Investigació, Cultura i Esport, per la qual es regula l’organització i el funcionament de les escoles infantils de primer cicle de titularitat pública (DOGV 07/05/2019).

Quant als centres privats concertats, caldrà ajustar-se al que disposa tant el Reial Decret 332/1992, de 3 d'abril, sobre autoritzacions de centres docents privats, per a impartir ensenyaments de règim general no universitàries (BOE 09.04.1992), modificat pel Reial Decret 131/2010 de 12 de febrer (BOE 12.03.2010), com el Reial Decret 2377/1985, de 18 de desembre, pel qual s'aprova el Reglament de Normes Bàsiques sobre Concerts Educatius (BOE 27.12.1985). A la Comunitat Valenciana, mitjançant el Decret 6/2017, de 20 de gener, del Consell, s’aprova el reglament de concerts educatius en la Comunitat Valenciana i es convoca el procés general d’accés o renovació (DOGV 24.01.2017).

D’altra banda, el Decret 58/2021, de 30 d’abril, del Consell, sobre jornada lectiva del personal docent i nombre màxim d’alumnat per unitat en centres docents no universitaris (DOGV 06.05.2021), estableix les ràtios màximes d’alumnat.

Així mateix, l’Ordre 13/2021, de 20 de maig, de la Conselleria d’Educació, Cultura i Esport, fixa el nombre màxim d’alumnat per unitat en el procediment d’admissió del primer nivell del segon cicle d’educació infantil (3 anys), a partir del curs 2021-2022, en determinades localitats de la Comunitat Valenciana (DOGV 21.05.2021), i la Resolució de 5 d’abril de 2022, del director general de Centres Docents (DOGV 07.04.2022), actualitza, per al curs 2022-2023, el llistat de localitats en què, per les seues característiques socioeconòmiques i demogràfiques, es fixa, per als centres públics i privats concertats, una ràtio màxima d’alumnat per unitat o grup inferior al màxim determinat reglamentàriament, d’acord amb els preceptes establits en l’Ordre 13/2021.

Igualment, en l’article 22 del Decret 104/2018, de 27 de juliol, del Consell, pel qual es desenvolupen els principis d’equitat i d’inclusió en el sistema educatiu valencià (DOGV 07.08.2018), es determina l’escolarització de l’alumnat amb necessitats de compensació de desigualtats, a la vegada que l’Ordre 20/2019, de 30 d’abril, de la Conselleria d’Educació, Investigació, Cultura i Esport (DOGV 03.05.2019), regula l’organització de la resposta educativa per a la inclusió de l’alumnat en els centres docents sostinguts amb fons públics del sistema educatiu valencià.

La Conselleria d’Educació, Cultura i Esport, d'acord amb l’evolució de l’escolarització de l’alumnat dels distints nivells i la planificació educativa realitzada, per mitjà de la publicació de distintes resolucions, ha actualitzat amb caràcter anual el catàleg d’unitats, de llocs de treball docent i d'altres característiques de les escoles d'educació infantil (2n cicle), dels col·legis d’educació primària, dels col·legis d’educació infantil i primària i dels centres d'educació especial, de titularitat de la Generalitat Valenciana.

El dinamisme implícit en l’escolarització de l’alumnat és la premissa que motiva l’adaptació, per part de l'administració educativa, dels recursos necessaris per a l’oferiment del servei públic de l'educació infantil de segon cicle i de l’educació primària en condicions de màxima qualitat i cobertura.

En aquest context s’actualitzen, d’acord amb la normativa reguladora, els concerts educatius mitjançant expedients de modificació dels concerts, prèvia sol·licitud del titular del centre o d’ofici per part de l’administració educativa.

Per tot això, és necessari dictar instruccions per a ordenar i orientar el procés de planificació d’unitats escolars que configure una oferta educativa suficient i adequada per a atendre les necessitats de cada curs escolar. Aquest procés de planificació ha d'incloure l’oferta de les places escolars, corresponents als ensenyaments declarats gratuïts de tots els centres educatius sostinguts amb fons públics, tant dels centres docents de titularitat de la Generalitat Valenciana com dels centres docents privats concertats.

De conformitat amb el marc normatiu descrit, amb el preceptiu dictamen del Consell Escolar de la Comunitat Valenciana i fent ús de les competències atribuïdes, és procedent que la Secretaria Autonòmica d’Educació i Formació Professional dicte les següents

**INSTRUCCIONS**

**1. Objecte i àmbit d'aplicació**

1. Amb aquestes instruccions es regula el procediment per a realitzar les modificacions sobre les unitats, llocs de treball i altres característiques en centres de titularitat de la Generalitat en què s’imparteix educació infantil (2n cicle), educació primària i educació especial, per al curs 2023-2024.

2. Així mateix, es regula el procediment per elaborar la proposta, a efectes de planificació educativa, per a la modificació del nombre d'unitats concertades en els centres docents privats concertats.

3. En cada cas s’identifica en els epígrafs i les taules la tipologia dels centres a què s'apliquen.

**2. Modificacions**

En funció de les dades d'escolarització, de les demandes de serveis educatius, de la planificació educativa realitzada i de les sol·licituds formulades, els canvis en les unitats i altres aspectes ací recollits es duran a terme mitjançant els corresponents expedients de modificació dels aspectes que s'especifiquen en els següents apartats i d'acord amb els criteris ací establits.

1. Per als centres docents de titularitat de la Generalitat, els aspectes susceptibles de possible modificació seran aquells referits a:

– Centres ordinaris: unitats i llocs escolars.

– Centres d’educació especial i unitats específiques en centres ordinaris: unitats.

– Centres docents que tenen un caràcter singular perquè escolaritzen més del 25% d’alumnat amb necessitats de compensació de desigualtats: unitats.

– Col·legis rurals agrupats: unitats i altres aspectes.

– Canvis de denominació de centres.

2. Per als centres docents privats concertats, els aspectes susceptibles de proposta de modificació seran exclusivament els que afecten el nombre d’unitats concertades.

**3. Criteris**

**3.1. Centres ordinaris de titularitat de la Generalitat i privats concertats: unitats**

**3.1.1. Aspectes generals**

**a) Centres complets**

Un centre es considera complet quan disposa, com a mínim, d'una unitat per nivell acadèmic.

En els centres complets, amb caràcter general, el nombre màxim d'alumnat per aula serà:

CENTRES PÚBLICS I PRIVATS CONCERTATS

|  |
| --- |
| **TAULA 1** |
| **Etapa** | **Nivell** | **Nombre màxim** |
| Educació infantil | 2 anys | 18(1) |
| 3 anys | 25(2) |
| 4 anys | 25(2) |
| 5 anys | 25(2) |
| Educació primària | 1r, 2n, 3r, 4t i 5é | 25(2) |
| 6é | 30 |
| Educació secundària obligatòria(3) | 1r, 2n | 30 |

(1) Escoles infantils de 2n cicle i en col·legis d’educació infantil i primària de titularitat de la Generalitat.

(2) Tal com queda recollit en la normativa que regula el procés d'admissió i les ràtios màximes d'alumnat per unitat o per professor, els centres docents sostinguts amb fons públics oferiran en el segon cicle d'educació infantil i en 1r, 2n, 3r, 4t i 5é d’educació primària un màxim de 25 places escolars.

(3) Escolarització provisional en centres públics d'educació infantil i primària que imparteixen 1r i 2n d'ESO.

Atenent a la disposició transitòria segona del Decret 58/2021, les possibles vacants que es produïsquen en els grups en què no s’haja reduït la ràtio sols podran ser cobertes quan el nombre d’alumnat previst per al següent curs siga igual o inferior a la ràtio màxima fixada en l’article 3 d’aquest decret. Per tant, el nombre d'unitats que es podran constituir en els nivells del 2n cicle d’educació infantil i en el nivells primer, segon, tercer, quart i cinqué d’educació primària serà:

CENTRES PÚBLICS I PRIVATS CONCERTATS

|  |
| --- |
| TAULA 2  |
| Educació infantil (2n cicle) – 1r, 2n, 3r, 4t i 5é d’educació primària |
| Nombre d'unitats | Nombre d'alumnat |
| **Mínim** | Màxim |
| 2 | 26 | 50 |
| 3 | 51 | 75 |
| 4 | 76 | 100 |

I en sisé d’educació primària, el nombre d'unitats per nivell serà:

CENTRES PÚBLICS I PRIVATS CONCERTATS

|  |
| --- |
| TAULA 3 |
| Sisé d’educació primària  |
| Nombre d'unitats | Nombre d'alumnat |
| **Mínim** | **Màxim** |
| 2 | 31 | 60 |
| 3 | 61 | 90 |
| 4 | 91 | 120 |
| 5 | 121 | 150 |
| 6 | 151 | 180 |

En les unitats ordinàries de segon cicle d’educació infantil i de 1r, 2n, 3r, 4t i 5é d’educació primària que el curs 2023-2024 tindran una ràtio màxima de 25 alumnes, quan s’escolaritze alumnat amb necessitats educatives especials amb reducció de ràtio, s’aplicarà aquesta reducció d’acord amb el que estableix l’article 47 de l’Ordre 20/2019, de 30 d’abril, de la Conselleria d’Educació, Investigació, Cultura i Esport, per la qual es regula l’organització de la resposta educativa per a la inclusió de l’alumnat en els centres docents sostinguts amb fons públics del sistema educatiu valencià.

CENTRES PÚBLICS I PRIVATS CONCERTATS

|  |
| --- |
| **TAULA 4** |
| Llocs per unitat | Nombre màxim d'alumnat per unitat\* |
|  Amb 1 NEE | Amb 2 NEE |
| 25 | 23 | 20 |

(\*) Alumnat amb NEE que, d’acord amb l’informe sociopsicopedagògic, requereix suport de grau 3 i amb l’autorització per resolució de la persona titular de la direcció territorial competent en matèria d’educació, d’acord amb el que s’especifica en l’article 47 de l’Ordre 20/2019, de 30 d’abril.

Per a les unitats de sisé de primària continuaran en vigor les ràtios fixades a l‘article 14 de l’Ordre 19/2012, de 21 de maig, de la Conselleria d’Educació, Formació i Ocupació, per la qual es regula l’aplicació del Reial Decret Llei 14/2012, de 20 d’abril, de mesures urgents de racionalització del gasto públic en l’àmbit educatiu, en els centres docents no universitaris públics i privats concertats de la Comunitat Valenciana, segons la taula següent:

CENTRES PÚBLICS I PRIVATS CONCERTATS

|  |
| --- |
| **TAULA 5** |
| Llocs | Nombre màxim d’alumnat per unitat\* |
|  Amb 1 NEE | Amb 2 NEE |
| 30 | 27 | 23 |
| 29 | 27 | 23 |
| 28 | 27 | 23 |
| 27 | 27 | 23 |
| 26 | 26 | 23 |
| 25 | 25 | 23 |

(\*) Alumnat amb NEE, que d’acord amb l’informe sociopsicopedagògic, requereix suport de grau 3 i amb l’autorització per resolució de la persona titular de la direcció territorial competent en matèria d’educació, d’acord amb el que s’especifica en l’article 47 de l’Ordre 20/2019, de 30 d’abril.

**b) Centres incomplets de titularitat de la Generalitat**

Un centre es considera incomplet quan no disposa, com a mínim, d’una unitat per nivell acadèmic. Quan s’agrupe alumnat de diferents nivells o etapes, el nombre total d'unitats estarà determinat per l'aplicació de la taula següent:

CENTRES PÚBLICS

|  |
| --- |
| **TAULA 6** |
| **Nombre d'alumnat / centre** | **Nombre****d'unitats** | **Ràtio global alumnat / unitat** |
| **Mínim per centre** | **Màxim per centre** | **Mínima** | **Màxima** |
| 5 | 12 | 1 | 5 | 12 |
| 13 | 26 | 2 | 6 | 13 |
| 27 | 42 | 3 | 9 | 14 |
| 43 | 60 | 4 | 10 | 15 |
| 61 | 80 | 5 | 12 | 16 |
| 81 | 102 | 6 | 13 | 17 |
| 103 | 126 | 7 | 14 | 18 |
| 127 | 152 | 8 | 15 | 19 |

Amb caràcter complementari al que s'ha assenyalat amb anterioritat, podrà agrupar-se alumnat de distints nivells o etapes en unitats mixtes, d'acord amb la taula següent:

CENTRES PÚBLICS

|  |
| --- |
| **TAULA 7** |
| **Nombre d'unitats** | **Nombre de nivells agrupats** | **Nombre màxim d'alumnat** |
| 1 | 2 | 20 |
| 1 | 3 | 18 |
| 1 | 4 | 16 |
| 1 | 5 | 14 |
| 1 | 6 o més | 12 |

Aquesta última taula no s'aplicarà als centres docents que tenen caràcter singular ni a aquells que s’han constituït en CRA.

Als centres incomplets que tinguen una unitat per nivell en el segon cicle d'educació infantil o en educació primària, se’ls aplicarà de manera diferenciada els criteris que corresponguen a l’etapa completa com si es tractara d'un centre complet.

**3.2. Centres ordinaris de titularitat de la Generalitat: llocs docents**

**3.2.1. Educació infantil i primària**

Per a la regulació dels llocs docents en centres de titularitat de la Generalitat cal ajustar-se al que preveu l’Ordre 12/2013, de 14 de març, de la Conselleria d'Educació, Cultura i Esport, per la qual es fixen els criteris per a la determinació de les relacions dels llocs de treball i es publiquen les plantilles-tipus de les escoles d'educació infantil (2n cicle) i col·legis públics d’educació primària, col·legis públics d’educació infantil i primària i centres d’educació especial de titularitat de la Generalitat. En relació als llocs de professorat d’orientació educativa, s’ha d’atendre al que disposa l’Ordre 23/2021, de 6 de juliol, de la Conselleria d’Educació, Cultura i Esport, per la qual es determinen els criteris de creació de llocs de professorat de l’especialitat d’orientació educativa en els equips d’orientació educativa i per la qual s’ordena la creació de les unitats especialitzades d’orientació.

A més a més, per al curs 2023-2024 seran d’aplicació les instruccions relatives a plantilles dels centres esmentats dictades per la direcció general amb competències en personal docent.

L’alumnat que requerisca l’atenció de l’especialista d’audició i llenguatge i el seu centre no compte amb un lloc de catàleg d'aquesta especialitat, per ser un centre de menys de huit unitats, serà atés d’acord amb les necessitats i en funció de l’especificitat dels casos.

Així mateix, tots els llocs habilitats d’aquesta especialitat, encara que estiguen adjudicats a un centre, podran atendre les necessitats sobrevingudes en altres centres quan la disponibilitat horària d’aquest professional ho permeta. Aquesta mesura no s’aplicarà als professionals de les unitats específiques d’educació especial.

**3.3. Centres d’educació especial públics i unitats específiques en centres públics ordinaris**

Els criteris per a l’escolarització de l’alumnat en centres d’educació especial i unitats específiques en centres ordinaris es recullen en el Decret 104/2018 i l’Ordre 20/2019. Per a l’escolarització en centres d’educació especial, es tindrà en compte també el que disposa l’article 3 del Decret 105/2022, de 5 d’agost, del Consell, d’organització i funcionament dels centres d’educació especial.

Els criteris d’organització i funcionament es regulen així mateix en les resolucions següents:

* Resolució de 21 de juliol de 2022, del secretari autonòmic d’Educació i Formació Professional, per la qual es dicten instruccions per a l’organització i el funcionament dels centres d’educació especial sostinguts amb fons públics per al curs 2022-2023 (DOGV 27.07.2022).
* Resolució de 20 juliol de 2022, del secretari autonòmic d’Educació i Formació Professional, per la qual es dicten instruccions per a l’organització i el funcionament de les unitats específiques ubicades en centres docents ordinaris sostinguts amb fons públics per al curs 2022-2023 (DOGV 26.07.2022).

**3.3.1 Unitats de centres d’educació especial**

Per a quantificar les necessitats d’unitats en centres educació especial, s’hi aplicaran les proporcions d’alumnat/unitat que indica la taula següent:

|  |  |
| --- | --- |
| **TAULA 8** |  |
| **Tipus** | **NEE alumnat** | **Ràtio** |
| **I** | Trastorn de l’espectre autista (TEA) | De 3a 5 |
| **II** | Plurideficiència amb discapacitat intel·lectual | De 4 a 6 |
| **III** | Discapacitat intel·lectual greu i profunda | De 6 a 8 |
| **IV** | Discapacitat intel·lectual moderada | De 8 a 10 |
| **V** | Trastorn de conducta, psicòtic o de personalitat amb discapacitat intel·lectual | De 3 a 5 |

L’alumnat que no està inclòs en cap de les situacions anteriors s’ha d’assimilar, als efectes administratius, al tipus de discapacitat que més s’ajusta a les seues característiques.

**3.3.2. Unitats específiques en centres ordinaris**

Per a quantificar les necessitats d’unitats específiques ubicades en centres ordinaris, s’aplicaran les proporcions d’alumnat/unitat de la taula següent:

|  |  |
| --- | --- |
| **TAULA 9** |  |
| **Tipus** | **NEE alumnat** | **Ràtio** |
| **I** | Trastorn de l’espectre autista (TEA) | De 5 a 8 |
| **II** | Plurideficiència amb discapacitat intel·lectual | De 4 a 6 |
| **III** | Discapacitat intel·lectual greu i profunda | De 6 a 8 |
| **IV** | Discapacitat intel·lectual moderada | De 8 a 10 |

En el cas d’unitats específiques amb diferents tipologies d’alumnat, la ràtio s’establirà entre 6 i 8 alumnes.

**3.3.3. Habilitació, modificació i supressió d’unitats**

**3.3.3.1. Habilitació**

D’acord amb l’anàlisi de les necessitats d’escolarització d’una zona, les direccions territorials d’Educació, a través de la Inspecció Territorial d’Educació, realitzaran la proposta d’habilitació d’unitats específiques, que inclou la relació d’alumnat, el tipus d’unitat que es proposa, la justificació raonada de la sol·licitud, el personal especialitzat de suport necessari i l’equipament material i tecnològic escaient.

La Inspecció d’Educació de referència de les unitats específiques de les direccions territorials d’educació, conjuntament amb la Inspecció d’Educació de zona, efectuarà un estudi sobre la idoneïtat de les propostes d’habilitació i emetrà un informe favorable o desfavorable, amb el vistiplau del cap o la cap territorial de la Inspecció d’Educació.

A partir de l’informe favorable de la Inspecció d’Educació, la persona titular de la Direcció Territorial d’Educació formalitza la proposta d’habilitació, que serà tramesa per la secretaria territorial d’Educació, juntament amb l’expedient complet, al Servei d’Inclusió Educativa perquè en faça l’estudi amb la Comissió de coordinació i seguiment de les unitats específiques.

La persona titular de la Direcció General d’Inclusió Educativa formalitzarà les propostes d’habilitació a la persona titular de la Direcció General de Centres Docents. En els centres docents ordinaris s’han de tenir en compte les consideracions següents:

- Amb caràcter general, no s’autoritzarà més d’una unitat específica en un mateix centre, d’acord amb la disposició addicional huitena de l’Ordre 20/2019, de 30 d’abril.

- L’alumnat amb discapacitat intel·lectual d’educació primària s’ha d’escolaritzar prioritàriament en la modalitat d’aula ordinària. Només en casos excepcionals es podrà escolaritzar en aula específica en centre ordinari o en centre d’educació especial.

- L’alumnat que cursa l’etapa d’educació infantil s’ha d’escolaritzar en primera instància en una aula ordinària i, només quan estiga justificat que l’atenció en la unitat específica pot millorar-ne el desenvolupament, es proposarà aquesta modalitat, sempre considerant que aquesta decisió ha de tenir un caràcter temporal, ha de comptar amb la conformitat de la família i ha de garantir la participació el màxim temps possible en l’aula ordinària de referència. Per aquest motiu, no s’informaran com a favorables les propostes d’habilitació d’unitats específiques que proposen majoritàriament alumnat d’aquesta etapa.

- L’habilitació d’UET/HDIA es realitzarà mitjançant un procediment propi, d’acord amb el que disposen les resolucions següents:

* Resolució de 23 de juliol de 2021, de la Direcció General d’Inclusió Educativa, per la qual es prorroga l’autorització i es regula el funcionament, amb caràcter experimental, de les unitats educatives terapèutiques d’Elx i de València (DOGV 29.07.2021).
* Resolució de 23 de juliol de 2021, de la Direcció General d’Inclusió Educativa, per la qual es prorroga l’autorització i es regula el funcionament de la unitat educativa terapèutica/hospital de dia infantil i adolescent de Castelló de la Plana (DOGV 29.07.2021).

**3.3.3.2. Modificació o supressió**

Les propostes de modificació o supressió d’unitats específiques que estan en funcionament les ha de formalitzar la persona titular de la Direcció Territorial d’Educació a la Direcció General d’Inclusió Educativa, perquè el Servei d’Inclusió Educativa emeta l’informe corresponent i el trasllade a la Direcció General de Centres Docents.

**3.3.4. Llocs docents i personal especialitzat de suport**

Per a la regulació dels llocs docents en centres d’educació especial o en unitats específiques d’educació especial en centres ordinaris cal ajustar-se al que establirà la nova referència normativa que regularà les plantilles dels centres de titularitat de la Generalitat Valenciana.

**3.4. Centres docents públics singulars**

Centres docents que tenen caràcter singular perquè escolaritzen més del 25% d’alumnat amb necessitats de compensació de desigualtats definides en l’article 52 de l’Ordre 20/2019. En els centres docents singulars que escolaritzen més del 25% d’alumnat amb necessitats de compensació de desigualtats definides en l’article 52 de l’Ordre 20/2019, es tindran en compte els aspectes següents:

a) El nombre màxim d’alumnat per unitat serà de vint alumnes.

b) Quan aquests centres es configuren com a incomplets, la taula a què fa referència el punt 3.1.1.b) se substituirà per la següent:

|  |
| --- |
| **TAULA 10** |
| **Nombre d’unitats** | **Nombre de nivells agrupats** | **Nombre màxim d’alumnat** |
| 1 | 2 | 14 |
| 1 | 3 | 12 |
| 1 | 4 o + | 10 |

c) Per al curs 2023-2024, aquests centres rebran una dotació extraordinària de personal addicional que estarà ajustada a les necessitats específiques derivades del context, els nivells de desigualtat i altres criteris objectius. Aquesta dotació es realitzarà per part d'aquesta conselleria a través de l’aplicació del Pla d'Actuació per a la Millora (PAM).

**3.5. Col·legis rurals agrupats (CRA). Unitats i altres aspectes**

El model de col·legis rurals agrupats, establit en l’Orde de 15 de maig de 1997 per la qual se’n regula la constitució (DOGV de 04.07.97), i l’Orde de 10 de maig de 1999 per la qual s’adapten les seues normes al contingut del Reglament Orgànic i Funcional de les escoles d’educació infantil i dels col·legis d’educació primària (DOGV de 16.06.99), es considera el model més adequat per a prestar l’atenció educativa necessària als centres ubicats en l’àmbit rural de la Comunitat Valenciana.

**3.5.1. Impuls i assessorament per a la constitució**

En relació amb aquest tipus de centres, la Inspecció d’Educació informarà els distints sectors que formen part de la comunitat educativa dels centres ubicats en àmbits rurals del contingut de les disposicions legals vigents referides a les característiques i la regulació dels col·legis rurals agrupats, als efectes d’impulsar i assessorar sobre la seua constitució.

**3.5.2. Expedients de constitució**

A l’efecte que el seu funcionament puga ser possible des del principi de curs d’un determinat any acadèmic, els expedients de constitució d’un CRA, una vegada incoats, hauran de tindre entrada en la Direcció General de Centres Docents amb anterioritat al 16 de desembre de 2022.

**3.5.3. Unitats**

D’acord amb el que estableixen les disposicions legals esmentades referides a col·legis rurals agrupats, un CRA ha d’estar format per la suma de les unitats de cada un dels aularis de les localitats que el constitueixen. Per tant, les propostes de modificació hauran de formular-se com si cada aulari/localitat constituïra un únic centre.

**3.5.4. Llocs docents**

a) La plantilla de professorat d’un CRA està integrada inicialment pel personal docent corresponent al conjunt d’unitats objecte d’agrupació.

b) Les plantilles d’aquests centres es fixaran tenint en compte les necessitats a cobrir generades pel desplaçament del professorat.

c) La relació dels llocs de treball dels col·legis rurals agrupats incrementaran en un lloc de treball de catàleg els que li corresponguen pel seu nombre d’unitats objecte d’agrupació. Els centres incomplets i els de dotze o més unitats de primària incrementaran en dos el nombre de llocs de treball que tenien assignats per unitats objecte d’agrupació.

**3.6. Altres actuacions sobre centres públics**

**3.6.1. Canvis de denominació**

Per a canviar la denominació d’un centre, caldrà ajustar-se al que disposa l’article 5 del Reglament Orgànic i Funcional de les escoles d’educació infantil i dels col·legis d’educació primària, aprovat pel Decret 253/2019, de 29 de novembre, del Govern Valencià (DOGV de 02.12.19). Els canvis de denominació han de tenir entrada en la Direcció General de Centres Docents amb anterioritat al 16 de desembre de 2022.

**3.7. Centres docents privats concertats**

Els concerts educatius tenen per objecte garantir la impartició de l’educació bàsica obligatòria i gratuïta en centres privats mitjançant l'assignació de fons públics destinats a aquest fi per part de l'administració, amb vista a la prestació del servei públic de l’educació en els termes previstos en la Llei Orgànica 8/1985, de 3 de juliol, reguladora del dret a l'educació i en la Llei Orgànica 2/2006, de 3 de maig, d'Educació.

**3.7.1. Nous concerts i modificacions dels existents a proposta de la titularitat dels centres docents privats concertats o d’ofici per part de l’administració educativa**

a) Per a l’elaboració de propostes de modificació de concerts, s’estarà al que disposa el Decret 6/2017, de 20 de gener, del Consell.

b) En les unitats ordinàries de segon cicle d’educació infantil, i d’educació primària, quan s’escolaritze alumnat amb necessitats educatives especials amb dictamen d'escolarització i reducció de ràtio, s’aplicarà el que es disposa en el punt 3.1.1, apartat a), taules 4 i 5 , d’aquestes instruccions.

**3.7.2. Modificació de les unitats específiques i unitats de suport a la integració per a l'alumnat amb necessitats educatives especials en centres concertats**

**3.7.2.1. Unitats en centres d’educació especial i unitats específiques en centres concertats**

L’increment d’unitats en centres privats d’educació especial concertats o d’unitats específiques en centres ordinaris requerirà la sol·licitud prèvia d'autorització d’aquestes unitats per part del titular del centre, així com del seu concert.

Les sol·licituds es realitzaran d'acord amb els criteris establits en la Resolució del director general de Centres Docents, per la qual es dictaran instruccions relatives a la sol·licitud d’accés, renovació, modificació i/o pròrroga dels concerts educatius en la Comunitat Valenciana durant el mes de gener de 2023.

La concessió del concert estarà condicionada a l’autorització prèvia de la unitat corresponent.

La cobertura econòmica per al funcionament d'aquestes unitats d’educació especial és la que es determina en els mòduls econòmics de distribució de fons públics per al sosteniment de centres concertats que es publiquen en la Llei de Pressupostos de la Generalitat per a cada any, d’acord amb la tipologia d'unitats que s’estableixen en la dita llei.

Per a la determinació de les unitats en les propostes d’accés, renovació, modificació o pròrroga de concerts caldrà ajustar-se a la proporció d’alumnat/unitat que s’estableix per als centres públics d’aquestes instruccions tenint en compte l’assimilació següent:

| **TAULA 11** |
| --- |
| **Tipus d'unitat****(segons tipologies establides en la Llei de Pressupostos de la Generalitat)** | **Tipus de discapacitat** |
| EE Psíquics (moderats) | Discapacitat intel·lectual moderada |
| EE Psíquics (profunds i severs) | Discapacitat intel·lectual greu i profunda |
| EE Autistes | Trastorn de l’espectre autista |
| EE Auditius | Hipoacúsia severa i profunda |
| EE Plurideficients | Plurideficiència |

**3.7.2.2. Unitats de suport a la inclusió**

Aquestes unitats atenen alumnat amb necessitats específiques de suport educatiu que necessàriament haurà de comptar amb els informes sociopsicopedagògics corresponents degudament introduïts en el mòdul d’inclusió d’ITACA 3. L’informe ha de referir la documentació justificativa per a determinar les necessitats específiques de suport, d’acord amb el que s’indica en l’article seté de la Resolució de 23 de desembre de 2021, de la directora general d’Inclusió Educativa, per la qual es dicten instruccions per a la detecció i la identificació de les necessitats específiques de suport educatiu i les necessitats de compensació de desigualtats. El llistat de l’alumnat proposat per a la unitat ha de ser visat per la unitat especialitzada d’orientació (UEO) de referència, després de comprovar que aquest compleix els requisits i disposa de l’informe sociopsicopedagògic actualitzat en ITACA 3.

La concessió del concert estarà condicionada a l'autorització prèvia de la unitat corresponent.

**4. Procediment**

**4.1. Actuacions amb caràcter general**

Detectada la necessitat d'incrementar o de disminuir l'oferta d’unitats existents en una localitat, per a determinar sobre quin centre o centres de la localitat ha de realitzar-se la proposta de creació o de supressió d’unitats, es tindran en compte els següents criteris:

• Els estudis de planificació educativa realitzats, els quals han de preveure necessàriament la distribució geogràfica, la demanda anterior i les àrees d’influència, si és el cas.

• La continuïtat de l’alumnat en el centre i la seua distribució.

• En els centres de titularitat de la Generalitat, la promoció de grups, de manera que correspondrà la creació/habilitació quan, per augment de l’alumnat en un mateix nivell, hagen de constituir-se més unitats de les catalogades, i la supressió/no funcionament quan, per disminució de l'alumnat en un mateix nivell, en corresponga la reducció.

• Les tendències del desplaçament de la població escolar.

• L’existència de barreres físiques entre barris o districtes.

• La distribució geogràfica dels centres, la distància entre aquests i la demanda d’anys anteriors.

En tot cas, es tindran en compte les necessitats individuals de l’alumnat i l’especificitat de cada un dels centres docents, atenent a criteris pedagògics.

**4.1.1. Augment d'unitats en centres de titularitat de la Generalitat i privats concertats**

La incorporació de variacions al catàleg dels centres de titularitat de la Generalitat o l’autorització i el concert d'unitats als centres privats concertats, de manera que apareguen més unitats de les catalogades o concertades actualment, es produirà quan siga necessari augmentar el nombre de grups d’alumnat com a conseqüència del procés d’escolarització. Es realitzarà des de l'anàlisi de l'escolarització de tots els centres de la localitat o, si és el cas, de la zona d’influència, tenint en compte:

• La població a escolaritzar.

• L’escolarització d'alumnat amb necessitats educatives especials i amb resolució de reducció de ràtio.

• No serà procedent l’augment d'unitats en centres sostinguts amb fons públics quan, amb les existents en el nivell de localitat, o en el nivell d’àrea d'influència en el cas de grans ciutats, es puguen satisfer les necessitats d’escolarització.

• L’oferta de programes educatius dels centres.

• La capacitat i l’estat de les instal·lacions.

• L’equilibri de recursos entre els distints centres i, si és el cas, àrees d’influència de la localitat.

• En els centres públics, l’augment d'unitats que siguen necessàries per a atendre temporalment un increment conjuntural d’escolarització es realitzarà per mitjà d’habilitacions.

• En els centres docents privats concertats, l’augment d’unitats que siguen necessàries per a atendre temporalment un increment conjuntural d’escolarització requerirà la sol·licitud prèvia per part de la titularitat, d’acord amb la normativa vigent, i la seua posterior autorització per part de l’administració educativa, la qual cosa suposarà una modificació del concert.

**4.1.2. Disminució d'unitats en centres de titularitat de la Generalitat i privats concertats**

La incorporació de variacions d’unitats als centres, de manera que apareguen menys unitats de les actualment catalogades o concertades, es produirà quan disminuïsca l'escolarització, tenint en compte les peculiaritats de cada localitat o zona d'influència i les circumstàncies socials del centre.

En el cas d’existir centres privats concertats amb concert provisional d'unitats, la proposta de disminució d'unitats s'aplicarà a aquests centres.

Es tindrà en compte la ràtio mitjana de la localitat, en el nivell corresponent, als efectes de realitzar propostes de modificació en els centres docents privats concertats, segons el que s’estableix en la Secció segona. Modificació de concerts (art. 14, 15, 16) del Decret 6/2017, de 20 de gener, del Consell.

**4.2. Gestió dels expedients**

**4.2.1. Centres de titularitat de la Generalitat**

La gestió dels expedients esmentats es realitzarà d’acord amb un procediment que haurà de preveure:

a) L’elaboració de propostes per al curs següent, basant-se en les dades d’escolarització del curs actual i els criteris relacionats en la instrucció 3.

CRITERIS: seran realitzades pel Servei de Planificació Educativa de la Direcció General de Centres Docents, pel que fa a unitats i altres característiques, i pel Servei de Gestió i Determinació de Plantilles de Personal Docent de la Direcció General de Personal Docent, pel que fa a llocs de treball.

En aquells casos que plantegen dubtes o que calga tindre en compte algun tipus d'informació específica, es requerirà la col·laboració de la Inspecció Territorial d’Educació de cada una de les direccions territorials d’Educació, Cultura i Esport.

En aquells casos en què, des de les inspeccions territorials d’Educació es considere oportú, bé per necessitats derivades de la zona d'intervenció, bé per les característiques del centre, s’elaborarà la corresponent proposta de creació, supressió, habilitació o no funcionament, bé en el procés d'arranjament o bé en la fase d’habilitacions i altres aspectes de juny o setembre, i es trametrà al Servei de Planificació Educativa.

b) L’enviament de propostes de modificació per part de la Direcció General de Centres Docents als consells escolars municipals –o als ajuntaments en el cas de la inexistència d’aquells– i a les juntes de personal docent no universitari, a l’efecte de la presentació d’al·legacions.

c) La publicació d’una resolució que incloga les modificacions introduïdes. En aquesta mateixa resolució s’especificaran les variacions referides a unitats de catàleg i altres característiques que puguen correspondre.

d) La publicació d’una resolució que incloga les modificacions introduïdes en els llocs de treball docent.

e) No obstant això, en la gestió dels expedients esmentats es tindrà en compte:

* En el cas d’increment o supressió de llocs derivats de la modificació de la composició d’unitats dels centres, serà preceptiu disposar de la proposta realitzada a tal efecte per part de la Direcció General de Centres Docents.
* Quan la supressió o l’increment de llocs no derive de la modificació de la composició d’unitats dels centres, l’elaboració de la proposta correspondrà a la Inspecció Territorial d’Educació de les respectives direccions territorials d’Educació, Cultura i Esport, que la remetran al Servei de Gestió i Determinació de Plantilles de Personal Docent de la Direcció General de Personal Docent, segons les instruccions que es dicten en cada cas.
* Quan les supressions o els increments d’unitats o llocs deriven de l’atenció a l'alumnat amb necessitats educatives especials, l’elaboració de la proposta correspondrà a la Inspecció Territorial d’Educació de les respectives direccions territorials d’Educació, Cultura i Esport, que la remetran:
* En el cas d’unitats, al Servei de Planificació Educativa de la Direcció General de Centres Docents.
* En el cas de llocs no generats per creació/habilitació d’unitats, al Servei de Gestió i Determinació de Plantilles de Personal Docent de la Direcció General de Personal Docent.
* La tramitació de les propostes favorables d’increment de personal no docent s’efectuarà des del Servei de Gestió i Determinació de Plantilles de Personal Docent de la Direcció General de Personal Docent a la Conselleria d’Hisenda i Model Econòmic perquè es creen.

**4.2.2. Centres docents privats concertats**

La gestió dels expedients esmentats es realitzarà d’acord amb el que s’estableix en el Decret 6/2017, de 20 de gener, del Consell.

**5. Nombre màxim d'alumnat per unitat**

1. El nombre màxim d'alumnat per unitat és el que s’estableix en el Decret 58/2021, de 30 d’abril, del Consell.

2. En els centres privats concertats, el nombre màxim d'alumnat per unitat serà el que figure en l’autorització administrativa, sempre que aquest màxim siga igual o inferior al previst en la normativa vigent.

3. D'acord amb la disposició final segona del Decret 58/2021, de 30 d’abril, del Consell, la persona titular de la conselleria competent en matèria d'educació, en aquelles localitats que, per les seues característiques socioeducatives i demogràfiques siga aconsellable, oït el Consell Escolar Municipal, podrà fixar per als centres públics i privats concertats una ràtio màxima d'alumnat per unitat o grup inferior a l'establida en aquest decret.

**6. Trasllat de la informació a ITACA**

1. Es traslladarà a ITACA la informació continguda en la resolució en què s’especifiquen les variacions referides a unitats de catàleg, a unitats habilitades i a altres característiques que puguen correspondre i en la resolució per la qual es resolguen els expedients d'incorporació, modificació i pròrroga dels concerts educatius dels diversos ensenyaments.

2. També es traslladarà el nombre màxim d'alumnat de cada unitat, segons el que s’estableix en la instrucció 5, i el nombre de vacants en cada unitat a efectes d’escolarització en el període ordinari d'admissió.

3. El caràcter concertat o privat de cadascun dels grups constituïts amb què compten els centres privats concertats ha d’estar clarament identificat i diferenciat en el sistema d’informació ITACA. Per a aquesta identificació cal fer servir la marca habilitada a l’efecte en la configuració dels grups.

4. Les dades de l’alumnat amb necessitats educatives especials que afecten l’escolarització i el procés d’admissió s’han de registrar o actualitzar en el mòdul d’inclusió d’ITACA 3, d’acord amb el calendari establit per la Direcció General d’Inclusió Educativa. Les mesures que requereixen l’autorització de la Direcció Territorial d’Educació corresponent o de la Conselleria d’Educació, Cultura i Esport només es poden registrar si existeix resolució de l’òrgan competent.